**Najlepšie prezentácie na Modelovej konferencii jazykov**

Mnohí z vás zaregistrovali, že 17.4. sa v našej spoločenskej sále uskutočnil už siedmy ročník podujatia Modelová konferencia jazykov krajín EÚ, na ktorom sa predstavujú študenti našej školy so svojimi prezentáciami. Ide o podujatie , ktoré organizuje naša škola v spolupráci so žiackou školskou radou pri OA. Témou tohtoročného podujatia boli „Zvyky a tradície štátov Európy“. Na podujatí sa predstavilo dvanásť krajín, pričom študenti vo dvojiciach pripravili krátke prezentácie v časovom limite 3-4 minúty. Tohto roku zazneli vystúpenia v ruskom, nemeckom a anglickom jazyku. Porota zložená z vyučujúcich cudzích jazykov (p. Ihnátová, p. Jirásková, p. Lenartová) nemala vôbec ľahkú úlohu, pretože každá prezentácia mala svoje čaro. Skvelú atmosféru v publiku vytvorili študenti 1. – 3. ročníka, ktorí pozorne počúvali a v závere taktiež rozhodovali o cene publika. Ich favoritom sa stala prezentácia o Slovensku v ruskom jazyku, ktorú predniesli študentky 3.A – A. Bednářová a K. Horváthová. V tomto prípade došlo ku vzácnej zhode s porotou, pretože tá takisto ocenila spomínané študentky a udelila im cenu poroty. Za nemecký jazyk, kde súťažili tri prezentácie, porota vybrala ako najlepšiu prezentáciu o Rakúsku, s ktorou sa predstavila I.Čopková z 2.B. Veľký aplauz zožala a úsmev na tvárach mnohým vyčarila prezentácia o Taliansku, ktorú nám predstavili študenti 3.C K.Bačovčin a S. Burik. Celkom zaslúžene ich výkon porota ocenila prvým miestom v rámci anglických prezentácií.

Sme veľmi radi, že sa toto podujatie teší čoraz väčšej obľube u študentov, o čom svedčia pozitívne ohlasy aj z radov prvákov, ktorí sa ho mohli zúčastniť po prvýkrát .  Stalo sa súčasťou pestrej mozaiky aktivít, ktoré naša obchodná akadémia organizuje. Už teraz premýšľame nad témou pre ôsmy ročník a budeme radi, ak aj vy ,študenti našej školy, prispejete svojimi nápadmi a návrhmi. Tešíme sa na vás budúci rok.

 Ľubica Taňkošová – PK cudzích jazykov